Ministru padome nodrošina, ka tiek sasniegti EKL nospraustie mērķi. Tā sniedz vispārīgas politikas pamatnostādnes, veic pasākumus un pieņem procedūras aktus. Katrai pusei ir viena balss, taču Ministru padome atkarībā no izskatāmā jautājuma piemēro atšķirīgus balsošanas noteikumus. ES ir viena no desmit pusēm, un tai ir viena balss, taču arī tas ir atkarīgs no izskatāmā jautājuma.

–netransponējot Direktīvas 2009/72/EK 26. pantu par elektroenerģijas sadales sistēmu operatoru juridisku un funkcionālu nodalīšanu Serbu Republikā, ievērojot to pašu termiņu; un

–noteiktajā termiņā nepieņemot valsts pasākumus, lai praksē nodrošinātu juridisku un funkcionālu Elektropriveda BiH d.d. Sarajevo, Elektropriveda HZHB d.d Mostar un Elektropriveda BiH d.d. Sarajevo nodalīšanu.

Pēc tam 2020. gada 11. novembrī EKS nosūtīja Bosnijai un Hercegovinai argumentētu atzinumu saskaņā ar EKL 90. pantu par to, ka tā nav transponējusi un īstenojusi juridiskās un funkcionālās nodalīšanas prasības saskaņā ar Direktīvas 2009/72/EK 26. panta prasībām. Bosnijai un Hercegovinai tika lūgts divu mēnešu laikā novērst argumentētajā atzinumā konstatētos trūkumus saistībā ar neatbilstību EKL.

Tā kā Bosnija un Hercegovina nav novērsusi EKS konstatētos pārkāpumus saistībā ar sadales sistēmu operatoru nodalīšanu saskaņā ar Direktīvas 2009/72/EK 26. panta prasībām, EKS 2021. gada 27. maijā Ministru padomei iesniedza argumentētu pieprasījumu lietā ECS-5/17.

Šis lēmuma projekts jau bija iekļauts Ministru padomes 2021. gada darba kārtībā, bet netika pieņemts, jo Enerģētikas kopienas Padomdevēja komiteja vēl nebija izdevusi atzinumu. Padomdevējai komitejai tika prasīts izdod atzinumu 2021. gada 7. jūnijā, ko tā joprojām nav izdarījusi. Tādēļ šis lēmuma projekts ir atkal iekļauts Ministru padomes 2022. gada darba kārtībā.

Ņemot vērā argumentētajā pieprasījumā izklāstītos faktus un argumentus, nostājai, kas Savienības vārdā jāieņem Ministru padomē, vajadzētu būt — apstiprināt lēmumu, ar ko konstatē pārkāpuma esamību lietā ECS-5/17, ar nosacījumu, ka Enerģētikas kopienas Padomdevēja komiteja laikus sniedz atzinumu, kurš pamato EKS konstatējumus, t. i., pirms Ministru padomes sanāksmes.

3.1.10. Lēmumi saskaņā ar EKL 92. panta 1. punktu:

(a)Lēmums 2022/.../MC-EnC par pasākumu pieņemšanu, reaģējot uz nopietniem un ilgstošiem Bosnijas un Hercegovinas pārkāpumiem saskaņā ar EKL 92. panta 1. punktu lietās ECS-8/11S, ECS-2/13S un ECS-6/16S

EKS pieprasa Ministru padomei pagarināt Bosnijai un Hercegovinai saskaņā ar 2. pantu Lēmumā 2015/10/MC-EnC lietās ECS-8/11S, ECS-2/13S un ECS-6/16S piemēroto pasākumu termiņu par diviem gadiem pēc Ministru padomes lēmuma pieņemšanas decembrī.

Tas izriet no Ministru padomes 2020. gadā pieņemtā lēmuma (2020. gada 29. decembra Lēmums 2020/02/MC-EnC), ar ko pasākumu termiņu pagarināja līdz Ministru padomes sanāksmei 2022. gada beigās.

Pasākumi ir šādi: tiek apturētas Bosnijas un Hercegovinas tiesības balsot par pasākumiem un procedūras aktiem, ko pieņem saskaņā ar V sadaļas VI nodaļu (budžeta jautājumi), un tiek apturēta kompensēšanas noteikumu piemērošana Bosnijas un Hercegovinas pārstāvjiem attiecībā uz visām Enerģētikas kopienas rīkotajām sanāksmēm uz diviem gadiem. Pamatojoties uz EKS ziņojumu, Ministru padome šo pasākumu iedarbīgumu un vajadzību turpināt to piemērošanu izskatīs sanāksmē 2023. gada otrajā pusē.

Ņemot vērā EKS pieprasījumā izklāstītos faktus un argumentus, Savienības vārdā ieņemamā nostāja Ministru padomē būtu apstiprināt ierosināto termiņa pagarinājumu pasākumiem, kas pieņemti, reaģējot uz nopietnu un ilgstošu pārkāpumu esamību lietās ECS-8/11S, ECS-2/13S un ECS-6/16S.

(b)Lēmums 2021/12/C-EnC par nopietna un ilgstoša pārkāpuma konstatēšanu pret Serbiju saskaņā ar EKL 92. panta 1. punktu lietās ECS-10/17S un ECS-13/17S

Šis lēmums ir iesniegts atkārtoti, jo netika pieņemts pagājušajā gadā vienprātības trūkuma dēļ Ministru padomē.

Lieta ECS-10/17S attiecas uz trešās enerģētikas paketes nodalīšanas un sertifikācijas noteikumu pārkāpumu. PSO nodalīšana ir viens no galvenajiem principiem, kas noteikts trešajā enerģētikas paketē. Lai to īstenotu, enerģijas pārvades darbības ir faktiski jānodala no ražošanas un piegādes interesēm. Tāda PSO sertifikācijas gadījumā, kuru kontrolē persona vai personas no trešās valsts vai trešām valstīm, piemēro Direktīvas 2009/73/EK 7 11. pantu. Direktīvas 2009/73/EK 10. pantā noteikts, ka pirms uzņēmuma apstiprināšanas un iecelšanas par PSO tas ir jāsertificē. Lai uzņēmumu varētu sertificēt, tam jāizpilda trešajā enerģētikas paketē noteiktās nodalīšanas prasības, t. i., Direktīvas 2009/73/EK 9. pants.

Direktīva 2009/73/ES, kā arī Regula (EK) Nr. 715/2009 tika iekļauta Enerģētikas kopienas acquis ar Ministru padomes 2011. gada 6. oktobra Lēmumu 2011/02/MC-EnC.

EKS konstatēja, ka, sertificēdama Yugorosgaz-Transport saskaņā ar ISO modeli, Serbijas Republika nav izpildījusi savus pienākumus saskaņā ar Direktīvas 2009/73/EK 10. pantu, 14. panta 2. punkta a) apakšpunktu, 14. panta 2. punkta b) apakšpunktu, 14. panta 2. punkta d) apakšpunktu, 15. pantu un 11. pantu, kā arī Regulas (EK) Nr. 715/2009 24. pantu, kā iekļauts Enerģētikas kopienas acquis.

Ministru padome 2019. gadā Lēmumā 2019/02/MC-EnC paziņoja, ka Serbijas Republika nav izpildījusi savus pienākumus, kas izriet no Direktīvas 2009/73/EK un Regulas (EK) Nr. 715/2009.

Lieta ECS-13/17S attiecas uz to, ka Srbijagas nepamatoti liedz trešām personām neierobežoti un bez diskriminācijas piekļūt Horgoš ieejas punktam un nepamatoti izslēdz šo punktu no atvērtām jaudas piešķiršanas procedūrām, kā noteikts Direktīvā 2009/73/EK un Regulā (EK) Nr. 715/2009.

Enerģētikas kopienas Padomdevēja komiteja 2021. gada 25. janvārī apstiprināja EKS nostāju argumentētajā pieprasījumā, proti, ka šādai izslēgšanai nav pamatota iemesla un tāpēc Serbija pārkāpj Enerģētikas kopienas tiesību aktus.